b'\n_START_ARTICLE_\nRyga\n_START_SECTION_\nGeografija\n_START_PARAGRAPH_\nRygos miestas yra Latvijos centrin\xc4\x97je dalyje, Rygos \xc4\xaflankos pietin\xc4\x97je pakrant\xc4\x97je, Vidurio Latvijos \xc5\xbeemumoje, arba tiksliau Rygos ir Tyreli\xc5\xb3 lygumos teritorijoje. Reljefas\xc2\xa0\xe2\x80\x93 sm\xc4\x97l\xc4\x97ta lyguma, vir\xc5\xa1 j\xc5\xabros lygio pakilusi 1\xe2\x80\x9310\xc2\xa0m. Istorinis centras yra kairiajame Dauguvos krante, apie 10\xc2\xa0km prie\xc5\xa1 Dauguvai \xc4\xaftekant \xc4\xaf Baltijos j\xc5\xabr\xc4\x85. Miesto ribose yra keli e\xc5\xbeerai, did\xc5\xbeiausi i\xc5\xa1 j\xc5\xb3\xc2\xa0\xe2\x80\x93 Ky\xc5\xa1ezeras Me\xc5\xbeaparke ir Juglas \xc5\xa1iaur\xc4\x97s rytuose. Rygos miesto plotas yra 307\xc2\xa0km\xc2\xb2.\n_START_SECTION_\nReljefas\n_START_PARAGRAPH_\nRygos miesto teritorija yra palyginus \xc5\xbeemai. Vidutinis auk\xc5\xa1tis yra apytiksliai 3-6 metrai vir\xc5\xa1 j\xc5\xabros lygio. Auk\xc5\xa1\xc4\x8diausias ta\xc5\xa1kas yra Dzegu\xc5\xbekalnis (28 metrai v. j.l.)\n_START_SECTION_\nAdministracinis suskirstymas\n_START_PARAGRAPH_\nIki XIII a. Rygos miestas buvo senamies\xc4\x8dio (Vecr\xc4\xabga) ribose, kurio plotas yra pora kvadratini\xc5\xb3 kilometr\xc5\xb3. Iki 1774\xc2\xa0m. miesto teritorija padid\xc4\x97jo keliskart, u\xc5\xbeimdama jau did\xc5\xbei\xc4\x85j\xc4\x85 dal\xc4\xaf dabartin\xc4\x97s miesto centro dalies. 1728\xc2\xa0m. prijungtos papildomos teritorijos de\xc5\xa1iniajame ir kairiajame Dauguvos krantuose. 1786\xc2\xa0m. prijungta Sarkandaugava, Zemitan\xc5\xb3 stoties rajonas, Katlakalnis ir kt. teritorijos._NEWLINE_1904\xc2\xa0m. prijungti Me\xc5\xbeaparkas, \xc4\x8ciekurkalnis, Teika, Jugla, Ilgiuciemis ir kt. 1919\xc2\xa0m., kartu su nepriklausomos Latvijos valstyb\xc4\x97s paskelbimu, prijungtos teritorijos dabartinio Purvciemio, Imantos, Zolit\xc5\xabd\xc4\x97s, Pleskuodal\xc4\x97s vietoje, taip pat ma\xc5\xbeos teritorijos Ziepniekkalnyje ir kt._NEWLINE_1927\xc2\xa0m. prie Rygos miesto buvo prijungta prakti\xc5\xa1kai visa \xc5\xa1i\xc5\xb3 dien\xc5\xb3 Pardaugavos teritorija, \xc4\xafskaitant Bolderaj\xc4\x85 ir Daugavgriv\xc4\x85, taip pat atskiros teritorijos Dauguvos de\xc5\xa1iniajame krante (Vecmilgravis, Jaunciemis, dalis Pliavniek\xc5\xb3 ir Me\xc5\xbeciemio ir kt.). Po kit\xc5\xb3 teritorini\xc5\xb3 reform\xc5\xb3 daugiau ar ma\xc5\xbeiau Rygos teritorija \xc4\xafgavo dabartines ribas._NEWLINE_Rygos miestas yra padalytas \xc4\xaf \xc5\xa1e\xc5\xa1is teritorinius vienetus: Centro, Kur\xc5\xbeem\xc4\x97s ir \xc5\xa0iaurin\xc4\xaf rajonus, taip pat Latgalos, Vid\xc5\xbeem\xc4\x97s ir \xc5\xbdemgalos priemies\xc4\x8dius. Kiekvienas teritorinis vienetas turi savo savivaldyb\xc4\x99 ir teism\xc5\xb3 sistem\xc4\x85.'